Z Á P I S N I C A
zo zasadnutia Obecného zastupiteľstva v Rakoviciach  
konaného dňa  31. marca 2016 

Prítomní:

Starosta obce    -     Dušan Daloš                         

Poslanci OZ     -     Ing. Ján Baracka
                                Anna Magalová   	
        Monika Masárová
        Ing. Július Šmýkal	

Ostatní prítomní:    Jarmila Chnápková - zapisovateľka	
		        Ing. Lucia Duračková – hlavný kontrolór
		        Mária Dekanová 
			
Neprítomní poslanec OZ:  Radovan Bábik

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Prerokovanie platu starostu obce
4.	Aktualizácia územného plánu
5.	Rakovice s.r.o. – splácanie úveru
6.	Klaster - regionálny rozvoj cestovného ruchu
7.	Rôzne
8.	Diskusia
9.	Záver

R o k o v a n i e :

Bod 1. Otvorenie zasadnutia a určenie overovateľov zápisnice

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní je prítomná nadpolovičná väčšina poslancov obecného zastupiteľstva, čím je OZ uznášaniaschopné. Neprítomní je poslanec Radovan Bábik, ktorý sa v deň konania zasadnutia ospravedlnil. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Ing. Šmýkal mal pripomienku k programu, aby bol bod 5 Rakovice s.r.o. presunutý pod bod 2 za kontrolu uznesení. Za overovateľov zápisnice určil starosta obce poslankyne Annu Magalovú a Moniku Masárovú. O zmene programu zasadnutia dal starosta hlasovať.

Hlasovanie:
Počet poslancov:                                            5
Počet prítomných poslancov:                        4
Počet prítomných poslancov pri hlasovaní:  4
Hlasovanie:   za:            4
                      proti:        0
                      zdržal sa:  0

U z n e s e n i e   č.  27/2016
Obecné zastupiteľstvo v Rakoviciach
o d p o r ú č a
rokovať na zasadnutí OZ podľa zmeneného programu rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Rakovice s.r.o. – splácanie úveru
4.	Prerokovanie platu starostu obce
5.	Aktualizácia územného plánu
6.	Klaster - regionálny rozvoj cestovného ruchu
7.	Rôzne
8.	Diskusia
9.	Záver
 
Bod 2. Kontrola uznesení

Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 

Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik) 
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  28/2016
Obecné zastupiteľstvo v Rakoviciach
k o n š t a t u j e,
že uznesenia z predchádzajúceho zasadnutia OZ boli splnené.

Bod 3.  Rakovice s.r.o. – splácanie úveru

3.1. 
Dňa 1.3.2016 bolo zvolané stretnutie poslancov s právnikom JUDr. Kočanom do zasadačky OcÚ o 18:00 hodine. Na tomto stretnutí sa stretli všetci poslanci, starosta obce a JUDr. Kočan. Na základe spoločnej dohody sa vytvorila komisia v zložení Ing. Šmýkal, Ing. Baracka a Radovan Bábik, ktorá mala prešetriť, na aké mzdové náklady sa mali použiť finančné prostriedky v spoločnosti Rakovice s.r.o. v minulých rokoch. Ing. Šmýkal informoval na zasadnutí ostatných poslancov o zistených skutočnostiach. Na zvolané rokovanie 18.3.2016 o 11:00 hodine prišiel Ing. Ján Baracka, Ing. Július Šmýkal a starosta Dušan Daloš, poslanec Radovan Bábik sa uvedeného stretnutia nezúčastnil. Zo stretnutia bol vyhotovený písomný záznam, ktorý tvorí prílohu zápisnice. Starosta poskytol k nahliadnutiu zmluvy Rakovice s.r.o., z ktorých jedna zo dňa 4.12.2000 tvorí prílohu k zápisnici. Z predložených podkladov si komisia vybrala podklady k mzdovým nákladom za rok 2004 a 2005, kde boli mzdy vyplácané 2 pracovníkom, s ktorými boli riadne uzatvorené pracovno-právne zmluvy – resp. dohody o vykonaní práce. Skonštatovanie komisie - záver: Komisia po kontrole vyššie uvedených dokumentov skonštatovala, že mzdy vyplácané zamestnancom spoločnosti Rakovice s.r.o. boli vyplácané na základe uzatvorenia pracovného vzťahu, čo aj bolo vydokladované potrebnými zmluvami. Starosta sa k uvedenému vyjadril, že ho mrzí, že sa už veci preberali medzi občanmi a nebolo ešte skontrolované vyplácanie miezd v spoločnosti Rakovice s.r.o. a výsledok oznámený ostatným poslancom zastupiteľstva. 
Starosta obce dal hlasovať o podaní informácií Ing. Šmýkala o závere kontroly mzdových odmien v spoločnosti Rakovice s.r.o. 

Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  29/2016
Obecné zastupiteľstvo v Rakoviciach
b e r i e   n a   v e d o m i e
informácie Ing. Šmýkala o závere kontroly mzdových odmien v spoločnosti Rakovice s.r.o. 

3.2.
Starosta ďalej vyzval poslancov, aby sa vyjadrili k tomu, či sa pôjde v spoločnosti Rakovice s.r.o. formou splácania úveru na základe Nepomenovanej zmluvy a jej dodatku alebo  nejakou inou formou. Do budúcnosti už nie je predpoklad, že by spoločnosť Rakovice s.r.o. mala nejaké veľké zisky, nakoľko na časti skládky, ktorá patrí obci, sa už ani odpad neukladá. Ing. Šmýkal hovorí, či by sme nemohli od spoločnosti, ktorá na našom majetku podniká, dostať viac, keď spoločnosť Marius Pedersen má záujem od nás skládku kúpiť, možno majú nejaký podnikateľský zámer. Ing. Baracka hovorí, že obec investovala do skládky, zmluvy sú pouzatvárané, subjekty vozia na skládku odpady, doteraz skládka zarábala a zrazu nezarába? Nie sme spoločníci prevádzkovateľa, preto nemáme zo skládky nič? Nemôžeme vytvárať zisk? Máme v zmluve zaručený zisk 5000 eur, viac nič, doteraz bolo aj na plat konateľa a od roku 2014 už nie je na nič. Ing. Šmýkal súhlasí s tým, čo hovorí Ing. Baracka. Podľa zverejnených účtovných závierok prevádzkovateľa skládky je to zisk pre nás dosť malý. Ďalej Ing. Baracka navrhuje, či by bolo vhodné vyhľadať služby iného právnika ako je JUDr. Kočan v tejto konkrétnej veci. Starosta sa pýta, kto ho zoženie? Ing. Šmýkal hovorí, že je otázne, či sa dá od prevádzkovateľa skládky získať viac peňazí, alebo zaplatíme inému právnikovi ďalšie finančné prostriedky a nebude to mať patričný význam. Ing. Baracka hovorí, že kazety na skládke, ktoré vlastní obec, sa uzatvárajú, čím by sme my vstúpili za spoločníka k prevádzkovateľovi skládky? Aby sme sa pohli ďalej starosta navrhuje rozmýšľať na 2 možnosťami: predať skládku alebo pokračovať ďalej bez zmeny. Ing. Baracka navrhuje počkať, necháme to plynúť. Počkáme, či sa nenájde lepší návrh alebo Marius Pedersen nepríde s nejakým iným návrhom. Avšak časom hodnota majetku stále klesá, majetok sa v účtovníctve odpisuje. Ing. Šmýkal navrhuje, aby Marius Pedersen aktualizoval svoj návrh – ponuku na kúpu majetku. V decembri minulého oku nám zaslali len nejakú predbežnú ponuku, to však ani oficiálna ponuka nebola, len aká je hodnota majetku. Nemáme zatiaľ žiadnu oficiálnu ponuku, preto ich treba vyzvať na zaslanie ponuky, za akú cenu sú ochotní skládku od nás odkúpiť. 

Hlasovanie:
Počet poslancov:                                            5
Počet prítomných poslancov:                        4    (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0

U z n e s e n i e  č.  30/2016
Obecné zastupiteľstvo v Rakoviciach
u k l a d á   s t a r o s t o v i   o b c e 
vyzvať firmu Marius Pedersen na predloženie oficiálnej ponuky na odkúpenie majetku spoločnosti Rakovice s.r.o.

3.3
Ďalej Ing. Šmýkal v existujúcich zmluvách spoločnosti Rakovice našiel, že dve zmluvy na vyplácanie ročných odmien konateľovi spoločnosti Rakovice s.r.o. Dušanovi Dalošovi a riaditeľovi spoločnosti Ing. Slavomírovi Faškovi uzatvorené v roku 2002 a 2004 neboli ukončené a na základe uvedených zmlúv si môžu uvedení nárokovať na vyplatenie týchto odmien spätne. Výpovede zo zmlúv pripravil JUDr. Kočan a poslanci boli o ich uzavretí a o texte týchto výpovedí oboznámení. 

Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  31/2016
Obecné zastupiteľstvo v Rakoviciach
b e r i e   n a   v e d o m i e
informácie starostu obce o výpovediach zmlúv o poskytovaní ročnej odmeny konateľovi spoločnosti Rakovice s.r.o. Dušanovi Dalošovi a riaditeľovi spoločnosti Ing. Slavomírovi Faškovi.

Bod 4.  Prerokovanie platu starostu obce

Starosta obce otvoril ďalší bod rokovania a dal slovo mzdovej účtovníčke Márii Dekanovej. Štatistický úrad Slovenskej republiky zverejnil dňa 08.03.2016 priemernú mesačnú mzdu zamestnanca hospodárstva SR v roku 2015: 883,00 €. Zákon č. 253/1994 o mzdových pomeroch starostov obcí a primátorov miest hovorí, že starostovia sa na účely § 3 ods. 1 zaraďujú do deviatich platových skupín podľa počtu obyvateľov obce alebo mesta a násobky sa im ustanovujú podľa počtu obyvateľov. Obec Rakovice patrí podľa počtu obyvateľov do platovej skupiny 2 (od 501 do 1 000 obyvateľov – 1,65-násobok).  Výpočet: 883 x 1,65=1 456,95 €, po zaokrúhlení 1 457,00 € - minimálny plat starostu. Obecné zastupiteľstvo môže tento plat rozhodnutím zvýšiť až o 70 %. Schválený mesačný plat starostu v roku 2015 (zvýšený o 65%): 2 337,00 €. Po novele uvedeného zákona sa už plat starostu nemusí prerokovávať každoročne a vypadla z neho aj povinnosť schvaľovať uznesení presnú výšku platu starostu, resp. primátora.  
Ing. Július Šmýkal sa pýta starostu, čo si on myslí, koľko mu prináleží plat, keď si v Rakovice s.r.o. uzatvoril zmluvu sám so sebou? Starosta obce je štatutárnym zástupcom za obec a v spoločnosti s ručením obmedzením je štatutárnym zástupcom konateľ spoločnosti. Kto teda má podpisovať zmluvy? JUDr. Kočan hovorí, že po právnej stránke je to v poriadku, že zmluvu - pracovno-právnu zmluvu musí podpisovať konateľ, ale zamestnancom je však tá istá osoba. Ing. Šmýkal hovorí, že toto by zákon dovoľovať nemal. Koľko teda starosta robíš pre obec, koľko si zaslúžiš, pýta sa Ing. Šmýkal. Starosta hovorí, že keď si myslíte, že robím tak na 20 %, nevidíte všetku moju prácu, kedy chodím do roboty, ráno ma vídaš (Ing. Šmýkal) a máme tu na obci úradné hodiny až od 8:00 hod.  Poslankyňa Monika Masárová povedala, že starosta robí pre obec veľa. Navrhuje, aby mu navýšenie zostalo tak ako minulý rok 65 %. Ing. Baracka hovorí, že sa mu páči to navýšenie 20 %, ako sa o ňom zmienil sám starosta. Ing. Šmýkal navrhuje dať navýšenie z maximálneho 70 % na polovicu, teda na 35 %. Poslanec Ing. Baracka hovorí, že sťahuje svoj návrh na navýšenie 20 %. Iný návrh prednesený nebol, preto dal starosta hlasovať najprv o prvom návrhu Moniky Masárovej – navýšenie základného platu o 65 %. 
  
Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          2    (Magalová, Masárová)         
                      proti:        2    (Ing. Baracka, Ing. Šmýkal)
                      zdržal sa:  0
Uznesenie o navýšení platu o 65 % nebolo schválené, lebo na prijatie uznesenia je potrebný súhlas nadpolovičnej väčšiny prítomných poslancov.

Starosta dal hlasovať o druhom návrhu Ing. Júliusa Šmýkala  – navýšenie základného platu o 35 %. 

Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          2    (Ing. Baracka, Ing. Šmýkal)
                      proti:        2     (Magalová, Masárová)         
                      zdržal sa:  0
Uznesenie o navýšení platu o 35 % nebolo schválené, lebo na prijatie uznesenia je potrebný súhlas nadpolovičnej väčšiny prítomných poslancov.

Obecné zastupiteľstvo v Rakoviciach podľa zákona č. 253/1994 Z. z. v znení neskorších predpisov nerozhodlo o zvýšení platu starostu, preto na základe § 3 ods. 1 citovaného zákona patrí starostovi minimálny plat od 01.04.2016 vo výške určenej priamo zákonom. 
  
Bod 5. Aktualizácia územného plánu

Starosta obce informoval poslancov, že Územný plán obce Rakovice bol schválený dňa 28.5.2010. Zo stavebného zákona vyplýva nasledovná povinnosť: § 30 Aktualizácia územnoplánovacej dokumentácie, „4) Obec a samosprávny kraj sú povinné pravidelne, najmenej však raz za štyri roky, preskúmať schválený územný plán, či nie sú potrebné jeho zmeny alebo doplnky alebo či netreba obstarať nový územný plán.“ V prípade, ak nie sú potrebné zmeny a doplnky, je možné uvedenú legislatívnu požiadavku splniť schválením uznesenia obecného zastupiteľstva, ktoré na základe správy o stave územného plánu  skonštatuje, že zmeny územného plánu nie sú potrebné. Tým sa zabezpečí platnosť územného plánu na ďalšie 4-ročné obdobie. Správa o stave územného plánu má charakter odborného  posudku cca 30 strán. Schválené uznesenie so správou sa zasiela aj na Okresný úrad Trnava. Nik z poslancov nemal pripomienky k územnému plánu, Ing. Šmýkal navrhol, že nie je potrebné územný plán aktualizovať. Starosta dal o návrhu Ing. Šmýkala hlasovať.
 
Hlasovanie:
Počet poslancov:                                            5
Počet prítomných poslancov:                        4    (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  32/2016
Obecné zastupiteľstvo v Rakoviciach
k o n š t a t u j e,
zmeny Územného plánu Obce Rakovice, ktorý bol schválený dňa 28.5.2010, nie sú potrebné. 

Bod 6. Klaster - regionálny rozvoj cestovného ruchu

Klaster cestovného ruchu – západné Slovensko vyvíja aktivity v oblasti cestovného ruchu, ktoré súvisia s rozvojom využitia potenciálu kraja vo vzťahu k návštevníkom, ale aj obyvateľom regiónu. Prioritné témy, na ktoré sa naše projekty zameriavajú sú cyklodoprava a cykloturistika, využitie vodného potenciálu a kúpeľný turizmus, sakrálny turizmus a tematika kultúry, gastronómia a ubytovanie, zážitková turistika. Primárnym cieľom Klastra je integrovať existujúce subjekty podieľajúce sa na vytváraní podmienok pre príjemné a zdravé trávenie voľného času. Spolupracujú s mestami, obcami, neziskovými organizáciami ako aj súkromným sektorom a vytvárajú nové príležitosti, z ktorých benefitujú rovnako členovia, ako aj obyvatelia a návštevníci kraja. Dlhodobým projektom klastra je vytvorenie a správa dynamickej databázy miest, podujatí a aktivít dostupných v rámci kraja, ktorá by mala nahradiť existujúci internetový portál www.krajzazitkov.sk. Spustenie na nej založených služieb pre členov klastra a verejnosť je naplánované na jar 2016. Mikroregión nad Holeškou je už členom uvedeného združenia. Výkonný výbor MNH odporučil, aby každá obec združená v MNH do tohto združenia vstúpila. Členský príspevok a zároveň vstupný poplatok je 1.000,00 eur. Ing. Šmýkal sa pýta do kedy sa musíme rozhodnúť. Ing. Baracka hovorí, aby sa každý z poslancov individuálne pozrel na stránku klastra, že sa nabudúce zasadnutie OZ môžeme k tejto problematike vrátiť. 

Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  33/2016
Obecné zastupiteľstvo v Rakoviciach
b e r i e   n a   v e d o m i e
informácie starostu obce o organizácií Klaster cestovného ruchu – Západné Slovensko. 

Bod 7. Rôzne

7.1.
Starosta obce informoval poslancov, že už nebude robiť web-stránku obce. Je potrebné navrhnúť niekoho, kto by sa jej venoval a dopĺňal aktuálne informácie. 

7.2.
Starosta obce informoval poslancov, že na základe nového zákona o odpadoch bolo potrebné do 31.3.2016 podpísať zmluvy s organizáciami zodpovednosti výrobcov na zabezpečenie separovaného odpadu. Vrámci MNH sme podpísali zmluvu s firmou ENVI-PAK. Oproti terajšiemu počtu zberných nádob na zber separovaného odpadu nám povolia navýšiť nádoby na tento zber, rozmiestnime kontajnery na tetrapaky a kovy na ďalšie stanovištia. Nové kontajnery na separovaný zber a nové nádoby na komunálny odpad by sme mali zakúpiť alebo si ich prenajať od firmy Marius Pedersen. Vynaložíme finančné prostriedky na nákup nádob alebo si ich prenajmeme od firmy Marius Pedersen? Ing. Šmýkal navrhuje, aby sme si ich prenajali.

Hlasovanie:
Počet poslancov:                                            5
Počet prítomných poslancov:                        4    (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  34/2016
Obecné zastupiteľstvo v Rakoviciach
s c h v a ľ u j e
rozšírenie separovaného zberu v obci a prenájom nádob na separovaný zber a na komunálny odpad od firmy Marius Pedersen, a.s., Piešťany.
 
7.3.
Poslankyňa Magalová sa pýta, či budeme robiť oslavy dňa detí. Zašle ponuku od firmy ANIMATEAM s.r.o. Kátlovce na prenájom atrakcií. Obecný úrad potom prepošle ponuku ostatným poslancom. Nabudúce zasadnutie môžeme o tom rokovať.
 
7.4.
Starosta ďalej informoval prítomných poslancov, že by sme čo najskôr mali porozmýšľať nad usporiadaním hodov v roku 2016. Tradične bývajú oslavy hodov v piatok, v sobotu a v nedeľu. Sviatok sv. Cyrila a Metoda je v utorok. V piatok by sa mali stavať stany, organizačne by si to mal zobrať na starosť Radovan Bábik. V piatok sme mávali posedenie pri country skupine Jako-kedy, len už nie sú pre občanov takí zaujímaví, mali by sme hľadať niekoho iného. Ing. Šmýkal si zobral na starosť zabezpečenie hudobnej produkcie na piatok. V sobotu býva hasičská súťaž, organizačne si to zobrala na starosť poslankyňa Magalová. Nemáme ešte informácie kedy a či sa hasičská súťaž uskutoční. V sobotu na tanečnej zábave hrávala hudobná skupina New Generation, skúsime osloviť tých, ak nebudú mať voľný termín, budeme hľadať niekoho iného. Súťaže, ktoré organizujeme každoročne, ako kopanie jedenástok, hádzanie sudom, držanie piva, pitie piva budeme organizovať. Kopanie jedenástok organizačne zabezpečí Ing. Baracka. Presnejšie a konkrétnejšie usporiadanie osláv hodov doriešime, keď budeme vedieť podrobnosti. 

Hlasovanie:
Počet poslancov:                                           5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  35/2016
Obecné zastupiteľstvo v Rakoviciach
b e r i e    n a   v e d o m i e
organizačné zabezpečenie osláv hodov v Rakoviciach.

7.5.
Starosta sa pýta, či budeme aj tento rok stavať máj. Zlet čarodejníc by sa mal tento rok uskutočniť. Poslankyňa Magalová povedala, že zistí pomoc od hasičov pri stavaní mája. Uskutočniť by sa mal 30.4.2016, t. j. v sobotu. Starosta dal o uskutočnení akcie hlasovať.
 
Hlasovanie:
Počet poslancov:                                            5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0
U z n e s e n i e  č.  36/2016
Obecné zastupiteľstvo v Rakoviciach
s c h v a ľ u j e
kultúrno-spoločenskú akciu stavanie mája v obci dňa 30.4.2016 spojenú s akciou poriadanou Centrom voľného času pri ZŠ s MŠ Rakovice: Zlet čarodejníc.
 
7.6.
DHZO Rakovice požiadalo o uhradenie nákladov na zakúpenie zásahových ochranných pomôcok pre členov DHZO Rakovice. Hasič pri zásahu je povinný podľa Zákona č. 314/2001 o ochrane pred požiarmi a zákona č. 124/2006 o bezpečnosti a ochrane zdravia pri práci používať odevy a obuv, ktoré zodpovedajú vyhláške 611/2006 o hasičských jednotkách. Náklady na zakúpenie jednej sady ochranných pomôcok činia cca 500,00 eur. Ing. Šmýkal navrhol zakúpiť požadovanú sadu ochranných pomôcok pre DHZO. Starosta dal o jeho návrhu hlasovať.  

Hlasovanie:
Počet poslancov:                                           5
Počet prítomných poslancov:                        4    (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  37/2016
Obecné zastupiteľstvo v Rakoviciach
s c h v a ľ u j e           
zakúpiť jednu sadu ochranných pomôcok pre hasičov Dobrovoľného hasičského zboru obce Rakovice v cene cca 500,00 eur. 

7.7.
ZŠ s MŠ Rakovice požiadala o pridelenie ďalších smetných nádob na komunálny odpad a separovaný odpad. Odôvodnenie žiadosti: navýšenie smetných nádob je potrebné z dôvodu väčšieho počtu detí na základnej škole. Starosta povedal, že nádoby im doplníme podľa požiadavky. 

7.8.
Občania sa pýtajú na jarné upratovanie v obci. Tento rok nám jarné upratovanie termínovo vychádza až na apríl, nakoľko boli veľkonočné sviatky ešte koncom marca. Ing. Šmýkal navrhuje, aby sa drvenie uskutočnilo pred domami občanov od stredy, biologický odpad sa bude odvážať v sobotu. Veľkokapacitné kontajnery po obci nebudú, ale občania majú možnosť nosiť odpad na zberné miesto každú sobotu od 9:00 hod. do 11:00 hod. Starosta obce dal o návrhu Ing. Šmýkala hlasovať.

Hlasovanie:
Počet poslancov:                                           5
Počet prítomných poslancov:                        4   (chýba Radovan Bábik) 
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  38/2016
Obecné zastupiteľstvo v Rakoviciach
s c h v a ľ u j e           
uskutočniť jarné upratovanie v obci Rakovice v dňoch od 6. do 11.4.2016 zabezpečením drvenia konárov a haluzoviny a  odvozu biologického odpadu od nehnuteľností. 

7.9.
Poslanec Ing. Šmýkal sa pýta, či sa pôjde do českých Rakovíc ohľadom našej ďalšej spolupráce. Starosta povedal, že zatiaľ do Čiech nevolal. 

7.10.
Riaditeľstvo ZŠ s MŠ Rakovice poslalo na obecný úrad žiadosť o rekonštrukciu športového areálu školy alebo prípadnú výstavbu športového areálu. Svoju žiadosť odôvodňujú tým, že súčasný stav športového areálu, najmä bývalého hádzanárskeho ihriska, ktorý je dnes už len ako trávnatá plocha, nevyhovuje podmienkam na športovanie žiakov. Poslanci sa zatiaľ k tejto žiadosti nevyjadrili.

Hlasovanie:
Počet poslancov:                                           5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  39/2016
Obecné zastupiteľstvo v Rakoviciach
b e r i e    n a   v e d o m i e
žiadosť ZŠ s MŠ Rakovice o rekonštrukciu športového areálu školy.
 
Bod 8. Diskusia

8.1.
Poslanec Ing. Baracka hovorí, že p. Igor Zábrodský sa pýtal na tuje na cintoríne. Pri plote vedľa jeho firmy sú veľmi prerastené, sú už veľmi škaredé, bolo by potrebné s nimi niečo urobiť. Starosta hovorí, že na výrub je potrebné rozhodnutie na výrub. Správnym orgánom na veci ohľadom životného prostredia, teda ja výrubu, pre Obec Rakovice je Obec Borovce. Musíme dať žiadosť na výrub na Obec Borovce. 

Hlasovanie:
Počet poslancov:                                           5
Počet prítomných poslancov:                        4   (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  40/2016
Obecné zastupiteľstvo v Rakoviciach
b e r i e    n a   v e d o m i e
informácie ohľadom výrubu tují na cintoríne.

8.2.
Poslanec Ing. Baracka informoval poslancov, že Michaela Zábrodská má vytvorený projekt na výsadbu areálu základnej školy. Ten projekt bol jej záverečným maturitným projektom. Možno by sme sa mohli naň pozrieť, či by sa z neho nedalo čerpať pri rekonštrukcii areálu školy a vybudovaní resp. obnovení športovísk. Projekt by sa mal nachádzať u riaditeľa základnej školy. Dal by sa zabezpečiť k nahliadnutiu?

Hlasovanie:
Počet poslancov:                                           5
Počet prítomných poslancov:                        4 (chýba Radovan Bábik)
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0
U z n e s e n i e  č.  41/2016
Obecné zastupiteľstvo v Rakoviciach
o d p o r ú č a   s t a r o s t o v i   o b c e
aby zabezpečil k nahliadnutiu projekt výsadby areálu základnej školy. 

Bod 9. Záver

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:     Anna Magalová                         .............................................

                                           Monika Masárová                      .............................................

Zápisnicu zapísala:            Jarmila Chnápková                     .............................................

                                                  Dušan   D a l o š
                                                  starosta obce